Christian Wedell-Neergaard (KF), 2007-03-29:
Også jeg vil gerne takke for denne forespørgselsdebat, som i lighed med tidligere år er med til at sætte lys på de årlige økonomiforhandlinger med kommuner og regioner.
Det er endnu for tidligt at sige noget, da alting jo er under forberedelse og forhandlingerne om dette års aftale knap nok er begyndt.
Jeg kan forstå, at Socialdemokratiet har været ude med et par forslag til, hvordan sådan en aftale kan bygges op, og hvad den skal indeholde.
Et krav er, at den indeholder minimumsstandarder eller minimumskvalitetskrav, hvor man dermed set fra vores synspunkt er med til at centralisere og ensarte.
Hr. Ole Stavad kom med et forslag om, at man f.eks. kunne inddrage frokost og gøre det til en standard.
Men det er jo et typisk eksempel på noget, der bliver vedtaget centralt, og dermed fjerner man fuldstændig grundlaget for det kommunale selvstyre.
Socialdemokraterne har også været ude at agitere for tilkøbsydelser, og tilkøbsydelser er jo, om man så må sige, en vej til at gøre den offentlige sektor større, en vej til at øge antallet af offentligt ansatte, fordi det er dem, der skal yde disse tilkøbsydelser, og derfor er det noget, som vi er meget skeptiske over for.
Fra Det Konservative Folkeparti ser vi med fortrøstning frem til de kommende kommuneforhandlinger.
Overgangen til det nye kommunale styre er gået godt.
Vi har al mulig ros tilovers for de offentligt ansatte, de har ydet en kæmpe indsats, og vi siger dem en stor tak for, at vi er kommet til den nye struktur så relativt gnidningsfrit, som det er tilfældet.
Aftalen for indeværende år indeholder et markant løft i den borgernære service, og det er en linje, som vi ønsker at fortsætte.
Regeringen vil herudover arbejde med en kvalitetsreform for at gennemføre forbedringer for borgerne.
I Det Konservative Folkeparti konstaterer vi, at regeringens økonomiske politik har medført en betydelig gældsnedbringelse, at der er gennemført skattestop – og vi har oven i købet også haft mulighed for at gennemføre en enkelt skattelettelse.
Vi vil vise et ansvar over for dem, der ikke kan klare sig selv, og for os er det vigtigt, at vi forbedrer serviceniveauet på alle områder.
I Det Konservative Folkeparti har vi hele tiden været overbevist om, at den kommunale økonomi ville falde på plads, og at det ville vise sig, at de kraftige nedskæringer, som det blev påstået ville finde sted, overhovedet ikke fandt sted.
Kommunernes samlede udgifter for 2007 vil – hvis vi altså tager tallene fra budgettet – vise sig at være 1 mia. kr. større i forhold til budgettet for 2006.
Udgifterne er bl.a. gået til ældreområdet, som er steget med 0,7 mia. kr., 700 mio. kr., og udgifterne til dagpasning er uændrede, men der har været et faldende antal børn, og dermed er der 400 kr. mere pr. barn.
Antallet af ansatte i den offentlige sektor i kommuner og det, der nu kaldes for regioner, er steget – i kommunerne med 6.000 personer i perioden 2001-2005.
For os Konservative er det afgørende, at en aftale bygger på det kommunale selvstyre, og at den respekterer kommunernes ansvar for selv at tilrettelægge deres økonomi inden for skattestoppet.
Det betyder, at vi fortsat ønsker en stærkt decentraliseret offentlig sektor, hvor man benytter sig af mål- og rammestyring – og målog rammestyring i en ny og bedre definition.
Vi ønsker, at der skal kunne tages et ansvar lokalt, og at man har retten til forskellighed og dermed kan træffe beslutninger, som fører til imødekommelse af det serviceniveau, som man gerne vil have lokalt, og det behøver ikke at være ens over hele landet.
Vi ønsker at sætte ledelse i fokus; vi tror, at bedre ledelse vil give en bedre offentlig sektor.
Der er mulighed for effektiviseringer, og der kan opnås forbedringer gennem ændret arbejdstilrettelæggelse og ændrede måder at gøre tingene på, og der man komme med en lang række forslag til, hvordan arbejdet i kommunerne kan effektiviseres.
Der kan også ske en yderligere konkurrenceudsættelse, således at opgaverne kan gøres på en måde, så man opnår samme kvalitet, men til en lavere pris.
Der kan etableres en bedre sammenhæng for borgerne, så de oplever, at den offentlige sektor er tilfredsstillende, og at der er én indgang.
Som supplement til alt det her har vi arbejdet med kvalitetsreformen, som kommer til at spille en vigtig rolle.
I Det Konservative Folkeparti har vi i eftermiddag, lige i dette øjeblik, en større rundbordssamtale med repræsentanter for en række organisationer, som er med til at komme med gode ideer til, hvordan denne kvalitetsreform skal opbygges.
For os bygger kvalitetsreformen på frihed, tillid og medansvar.
Den skal give et større råderum til ledelse, vi skal have udbredt best practice, og så mener vi, at der skal være en konsekvent brug af brugerundersøgelser – og ikke bare kvantitative brugerundersøgelser, men også kvalitative.
Alt i alt kan kommunerne regne med os og regne med, at vi ønsker at fastholde det høje serviceniveau og fortsat give borgerne tryghed.
Vi mener, der skal findes en model for aftalen, der tilgodeser en fortsættelse af det høje niveau; vi mener, at der fortsat skal indgås en aftale med kommunerne under et, og ønsker ikke, at der skal indgås aftaler kommune for kommune; og vi mener, at kommunerne selv skal medvirke til at løse nogle af de mange opgaver, som de har en tendens til at statsliggøre.
Jeg kan henvise til diskussionen om forebyggelse.
Forebyggelse er en del af den nye kommunale opgave, og ideen med det er jo, at man ved at forebygge nedsætter behovet for indlæggelser, og derved kan kommunen også spare penge.
Et nej til en fælles aftale er for os ikke på nogen måde et alternativ.
Vi ønsker altså på den ene side at lave en regelforenkling, men på den anden side at sikre, at kommunerne i højere grad kan tage ansvaret, og samtidig ønsker vi, at kommunerne nu udnytter mulighederne for effektivisering gennem fælles indkøb, bedre it-systemer, bedre arbejdstilrettelæggelse og en række andre ting.
For os er der ikke noget alternativ til en decentral offentlig sektor med et vidtgående kommunalt selvstyre.